Reiðnámskeiðin hefjast á sumrin þegar grunnskólum lýkur og eru ætluð börnum og unglingum á aldrinum 6 – 15 ára . Hvert námskeið stendur yfir í tvær vikur , frá mánudegi til föstudags og er kennt fyrir hádegi , frá kl : 9 – 12 eða eftir hádegi frá k : 13 – 16 , kennslustundir eru alls 30 . Hver nemandi er með sama hestinn út námskeiðið og nær því að mynda góð tengsl við hann nema ef um annað er samið . Nemendur geta tekið með sér sína eigin hesta ef þeir kjósa það . Kennslan í reiðskólanum skiptist í verklega og bóklega kennslu en er mest byggð upp á verklega þættinum þannig að nemandinn öðlist leikni og hæfni í að sitja og stjórna hestinum . Einnig munu nemendur kynnast helstu gangtegundum hestsins , læra undirstöðuatriði í umhirðu hestsins og hvernig á að leggja á bak og beisla hest . Í lok reiðnámskeiðsins er sýning hjá þeim sem eru í byrjendahópi og á framhaldi 1 og er foreldrum og forráðamönnum boðið að koma og sjá hvað barnið hefur lært á námskeiðinu . Jafnframt fær hver nemandi afhent viðurkenningarskjal með mynd af sér á hestinum sínum . Þegar námskeiði lýkur býður Reiðskóli Reykjavíkur upp á grillveislu og við borðum saman pylsur og höfum gaman . Nemendur þurfa að taka með sér létt nesti og klæða sig eftir veðri . Mjög gott er að hafa hlífðarfatnað í aukatösku með sér alla dagana . Reiðskóli Reykjavíkur mælir einnig með því að börnin taki með sér fingravettlinga . Ef óskað er eftir einnar viku námskeiði í stað tveggja vikna reiðnámskeiðs má hafa samband við Eddu Rún í síma 777 8002